በሊቢያ ዘመናዊ ባርነት የተጋለጡ  400 ናይጄሪያውያን ነጻ ወጡ
በሊቢያ በዘመናዊ ባርነት ዉስጥ ገብተው የነበሩ 400 ናይጄሪያውያን ነፃ ወጡ፡፡ናይጀሪያዉያኑ በቅርቡ ሲኤንኤን በሊቢያ እየተከናወነ ያለዉን የስደተኞች የባሪያ ንግድ ማጋለጡን ተከትሎ ነው ዛሬ ከሊቢያ ትሪፖሊ ወደ ሌጎስ ለመመለስ የቻሉት፡፡ምዕራብ አፍሪካውያኑ ስደተኞች መዳረሻቸውን አውሮፓ ለማድረግ ወደ ሜዲትራኒያን ባህር ሲያቀኑ እንደሌሎቹ የአፍሪካ ስደተኞች ሁሉ የሊቢያን ምድር እንደ ዋነኛ ማቋረጫ አድርገው ይጠቀሙበታል፡፡ሰላም የራቃት በአንፃሩ  ህገወጥነት የሰፈነባት ሊቢያ ደግሞ በህገወጥ የሰዎች አዘዋዋሪዎች በኩል በስደተኞቹ ላይ የባሪያ ንግድ ሥርዓትን ይተገብራሉ፡፡ስደተኞቹም ያለርህራሄ እንደሚደበደቡ እና እየተራቡ ያለ ክፍያ ጉልበታቸውን ለመበዝበዝ በተደጋጋሚ እንደሚጋለጡ ሲናገሩ ተስተውለዋል፡፡እናም በዛች ምድር ይህ ሁሉ ግፍ ስተገብር መሰንበቱን የቅርብ ጊዜ የሲኤንኤን የምርመራ ዘገባ ይፋ ካወጣ በኋላ የችግሩ ገፈት ቀማሽ ለሆኑ ስደተኞች ፀሃይ እንዲወጣላቸዉ እያደረገ ይገኛል፡፡ እነዚህ ከ400 የሚበልጡ የናይጀሪያ ስደተኞችም በሊቢያ በእነዚህ ህገወጦች ለባርነት ከተሸጡ በኋላ ነው አሁን በሰላም ወደ ሀገራቸው  መመለስ ችለዋል ።በመጀመሪያው ዙር በረራ ወደ ሌጎስ በማምራት የሙርታላ ሙሐመድ ዓለምአቀፍ የአየር ማረፊያ የደረሱ ናይጄሪያውያኑ 144 ሲሆኑ 257ቹ ደግሞ በ2ኛዉ አዉሮፕላን ተከትሏቸዋል፡፡የናይጀሪያ ፕሬዚዳንት ሙሃማዱ ቡሃሪ በቅርቡ በሀገራቸው ስደተኞች ላይ የሚደርሰውን እንግልት የሚያጋልጥ ዘገባን ተከትሎ ዜጎቻቸዉን ከስቃዩ ለማዉጣት የሚችሉትን ሁሉ ለማድረግ እንደሚሰሩ ቃል መግባታቸውን ተከትሎ ነዉ ስደተኞቹ ወደ ሀገራቸዉ ሊመለሱ የቻሉት፡፡ስደተኞቹ ለሀገሪቱ ሚዲያ እንደተናገሩትም በጭለማ ለመታጎር እንደሚገደዱና ምግብ በቀን አንዴ ብቻ እንደሚቀምሱ ነው ያስረዱት፡፡እናም ሄኔሪ የተባለ ስደተኛ ጉዋርዲያን እና ሜይል ለተባሉ ሚዲያ በህልሜ እንኳን ወደዛች ምድር ከተመላስኩ እራሴን እገላለሁ በማለት ዳግም ስለስደት እንደማያስብ አስረድቷል፡፡እናም ሄለሪ በሊቢያ የደረሰበትን ስቃይ እንዲህ ሲል ነዉ የገለፀዉ፡፡ በህይወት ከዚያ መዉጣት እንደማልችል ያስፈራሩኝ ስለነበር እኔም በህይወት ወደ ሀገሬ የምመለስ አይመስለኝም ነበር፡፡ ያለርህራሄ ይመቱናል ፡፡ እስካሁንም ሰዉነቴ ከድብደባ ብዛት በመድቀቁ አይታዘዝልኝም፡፡በተባበሩት መንግስታት እየተደገፈ ለጊዜዉ ሊቢያን የሚመራዉ መንግስትም በምድሪቱ የሰፈነውን ሰብዓዊ ቀውስ ለማጣራት እና እርምጃ ለመውሰድ በጥናት ላይ ስለመሆኑ በማስረዳት ላይ ይገኛል፡፡ በሊቢያ የሚደርሰውን ውንጀላ ተከትሎም በተባበሩት መንግስታት የፀጥታው ምክር ቤት በሀገሪቱ እየደረሰ ያለውን የሰብዓዊ መብት ጥሰት ተችቷል፡፡እንደ የተባበሩት መንግስታት የዓለምቀፉ የስደተኞች ድርጅት ዘገባ 20 ሺህ የሚደርሱ ስደተኞች በሊቢያ የስደተኞች ማጎሪያ ካምፕ ይገኛሉ፡፡ 